CELEX: 32020R2208
Language: sk
Date: 2020-12-22 00:00:00
Title: Vykonávacie nariadenie Komisie (EÚ) 2020/2208 z 22. decembra 2020, ktorým sa Spojené kráľovstvo zaraďuje ako tretia krajina, z ktorej je povolené dovážať do Únie zásielky sena a slamy (Text s významom pre EHP)

28.12.2020   
               
               
                  SK
               
               
                  Úradný vestník Európskej únie
               
               
                  L 438/21
               
            
         VYKONÁVACIE NARIADENIE KOMISIE (EÚ) 2020/2208
         z 22. decembra 2020,
         ktorým sa Spojené kráľovstvo zaraďuje ako tretia krajina, z ktorej je povolené dovážať do Únie zásielky sena a slamy
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 128 ods. 1,
         keďže:
         
                     (1)
                  
                  
                     Určité rastlinné produkty vrátane sena a slamy predstavujú riziko šírenia infekčných alebo nákazlivých chorôb na zvieratá.
                  
               
                     (2)
                  
                  
                     V článku 128 ods. 2 nariadenia (EÚ) 2017/625 sa stanovujú prvky, ktoré by mali zahŕňať opatrenia potrebné na zamedzenie šírenia takýchto rizík.
                  
               
                     (3)
                  
                  
                     V článku 9 nariadenia Komisie (ES) č. 136/2004 (2) sa vyžadujú veterinárne kontroly rastlinných produktov uvedených v prílohe IV k danému nariadeniu vrátane slamy a sena. V prílohe V k uvedenému nariadeniu sa uvádza zoznam krajín, z ktorých majú členské štáty povolené dovážať seno a slamu, a stanovujú sa podmienky takéhoto dovozu.
                  
               
                     (4)
                  
                  
                     Číselné znaky KN pre seno a slamu sú stanovené v kapitole 12 prílohy I k vykonávaciemu nariadeniu Komisie (EÚ) 2019/2007 (3).
                  
               
                     (5)
                  
                  
                     Vykonávacím nariadením Komisie (EÚ) 2019/2130 (4) sa síce nariadenie (ES) č. 136/2004 zrušilo, ale zároveň sa v ňom stanovilo, že článok 9 nariadenia (ES) č. 136/2004 a prílohy IV a V k uvedenému nariadeniu zostávajú v platnosti do 21. apríla 2021.
                  
               
                     (6)
                  
                  
                     Vykonávacie nariadenie (EÚ) 2019/2130 sa uplatňuje na seno a slamu vstupujúce do Únie. V uvedenom vykonávacom nariadení sa stanovujú podrobné pravidlá dokladových kontrol, identifikačných kontrol a fyzických kontrol sena a slamy, ktoré sa majú vykonať na hraničných kontrolných staniciach.
                  
               
                     (7)
                  
                  
                     Vzhľadom na to, že prechodné obdobie stanovené v Dohode o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“) uplynie 31. decembra 2020, Spojené kráľovstvo požiadalo, aby mohlo pokračovať vo vývoze sena a slamy do Únie.
                  
               
                     (8)
                  
                  
                     Seno a slama sú okrem toho komoditami, prostredníctvom ktorých sa môžu prenášať riziká pre zdravie zvierat. Súčasný zdravotný štatút Spojeného kráľovstva však nevyvoláva žiadne obavy, pokiaľ ide o vývoz sena a slamy do Únie. Preto je vhodné podrobiť seno a slamu s pôvodom v Spojenom kráľovstve dokladovým kontrolám, identifikačným kontrolám a fyzickým kontrolám na hraničnej kontrolnej stanici prvého príchodu do Únie.
                  
               
                     (9)
                  
                  
                     Spojené kráľovstvo poskytlo potrebné záruky, ktoré by splnili požiadavky stanovené v nariadení (ES) č. 136/2004, na zahrnutie tretej krajiny do prílohy V k uvedenému nariadeniu a na jej zaradenie do zoznamu tretích krajín, z ktorých majú členské štáty povolené dovážať seno a slamu. Vzhľadom na potenciálne riziko pre zdravie zvierat, ako aj záruky, ktoré poskytlo Spojené kráľovstvo, by sa táto tretia krajina mala zahrnúť ako tretia krajina, z ktorej majú členské štáty povolené dovážať seno a slamu, bez toho, aby bolo dotknuté uplatňovanie práva Únie na Spojené kráľovstvo, pokiaľ ide o Severné Írsko, a v Spojenom kráľovstve, pokiaľ ide o Severné Írsko, v súlade s článkom 5 ods. 4 protokolu o Írsku/Severnom Írsku k dohode o vystúpení v spojení s prílohou 2 k uvedenému protokolu.
                  
               
                     (10)
                  
                  
                     Smernica Rady 97/78/ES (5), ktorá poskytovala právny základ pre nariadenie (ES) č. 136/2004, bola zrušená článkom 146 ods. 1 nariadenia (EÚ) 2017/625, a preto nemohla slúžiť ako právny základ pre zahrnutie Spojeného kráľovstva do prílohy V k nariadeniu (ES) č. 136/2004.
                  
               
                     (11)
                  
                  
                     Keďže zoznam tretích krajín, z ktorých členské štáty môžu dovážať seno a slamu, uvedený v prílohe V k nariadeniu (ES) č. 136/2004 sa uplatňuje až do 21. apríla 2021, Komisia ešte neprijala žiadny delegovaný akt v súlade s článkom 126 ods. 1 nariadenia (EÚ) 2017/625, ktorým by sa stanovilo, že seno a slama vstupujú do Únie len z tretej krajiny alebo regiónu tretej krajiny, ktoré sa nachádzajú v zozname, ktorý na tento účel zostavila Komisia. V dôsledku toho nemôže byť Spojené kráľovstvo zaradené do takéhoto zoznamu v súlade s článkom 127 ods. 1 nariadenia (EÚ) 2017/625. Spojené kráľovstvo by sa preto malo zaradiť ako tretia krajina, z ktorej majú členské štáty povolené dovážať seno a slamu s výhradou podrobných pravidiel operácií, ktoré sa majú v súlade s vykonávacím nariadením (EÚ) 2019/2130 vykonať na tovare podliehajúcom úradným kontrolám na hraničných kontrolných staniciach.
                  
               
                     (12)
                  
                  
                     Do nahradenia zoznamu uvedeného v prílohe V k nariadeniu (ES) č. 136/2004 opatrením prijatým v súlade s nariadením (EÚ) 2017/625 je vhodné povoliť dovoz sena a slamy pochádzajúcich zo Spojeného kráľovstva a s pôvodom v Spojenom kráľovstve do Únie. Tým by sa umožnilo, aby obchod so Spojeným kráľovstvom pokračoval, a zároveň by sa zohľadnil súčasný zdravotný štatút Spojeného kráľovstva.
                  
               
                     (13)
                  
                  
                     Keďže prechodné obdobie stanovené v dohode o vystúpení sa skončí 31. decembra 2020, toto nariadenie by sa malo uplatňovať od 1. januára 2021.
                  
               
                     (14)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Dovoz sena [číselný znak KN ex 1214 90 podľa kapitoly 12 prílohy I k vykonávaciemu nariadeniu (EÚ) 2019/2007] a slamy [číselný znak KN ex 1213 00 00 podľa kapitoly 12 prílohy I k vykonávaciemu nariadeniu (EÚ) 2019/2007] pochádzajúcich z Veľkej Británie a jej korunných dependencií a s pôvodom vo Veľkej Británii a jej korunných dependenciách do Únie sa povoľuje.
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            Uplatňuje sa od 1. januára 2021.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. decembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Nariadenie Komisie (ES) č. 136/2004 z 22. januára 2004, ktorým sa ustanovujú postupy pre veterinárne kontroly produktov dovážaných z tretích krajín na hraničných inšpekčných staniciach (Ú. v. EÚ L 21, 28.1.2004, s. 11).
         
            (3)  Vykonávacie nariadenie Komisie (EÚ) 2019/2007 z 18. novembra 2019, ktorým sa stanovujú pravidlá uplatňovania nariadenia Európskeho parlamentu a Rady (EÚ) 2017/625, pokiaľ ide o zoznamy zvierat, produktov živočíšneho pôvodu, zárodočných produktov, vedľajších živočíšnych produktov a odvodených produktov, ako aj sena a slamy, podliehajúce úradným kontrolám na hraničných kontrolných staniciach, a ktorým sa mení rozhodnutie 2007/275/ES (Ú. v. EÚ L 312, 3.12.2019, s. 1.).
         
            (4)  Vykonávacie nariadenie Komisie (EÚ) 2019/2130 z 25. novembra 2019, ktorým sa stanovujú podrobné pravidlá operácií, ktoré sa majú vykonať počas dokladových kontrol, identifikačných kontrol a fyzických kontrol zvierat a tovaru podliehajúcich úradným kontrolám na hraničných kontrolných staniciach, a po daných kontrolách (Ú. v. EÚ L 321, 12.12.2019, s. 128).
         
            (5)  Smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (Ú. v. ES L 24, 30.1.1998, s. 9).